Kauno Švč. Sakramento bažnyčia

Kauno Švč. Sakramento bažnyčia (buvusi dominikonų vienuolyno Dievo kūno bažnyčia) – rektoratinė bažnyčia, viena iš barokinių bažnyčių, stovinti Kauno senamiestyje. Architektūros paminklas, prikausantis dominikonų vienuolyno ansambliui Nr. 22358. Priklauso Kauno arkikatedros bazilikos parapijai.

Bažnyčios patalpose įrengtoje koplyčioje vyksta šv. Mišios, naktinės Švč. Sakramento adoracijos.

 Istorija 

1631 m. karališkasis sekretorius Dominykas Norkevičius į Kauną pasikvietė dominikonų ordiną, kuriems užrašė savo namus Didžiojoje (dabartinė Vilniaus) gatvėje. 1641 m. dominikonai formaliai įsikūrė Kaune.

Bažnyčios ir vienuolyno ansamblis pradėtas statyti apie 1678 m., tada dar miesto pakraštyje, erdviame 5,5 ha sklype. Statyba truko keliolika metų. 1682 m. uždengtas čerpių stogas. 1682–1690 m. vyko užbaigimo ir interjero įrengimo darbai, vadovaujant architektui P. Putiniui, dirbusiam ir prie Pažaislio vienuolyno statybų. 1700 m. birželio 30 d. pašventintai bažnyčiai suteiktas Dievo Kūno vardas.

1776 m. pradėtas statyti vienuolynas. XVII a. pastatyta oficina ir ūkiniai trobesiai. XIX a. ansamblis jau užėmė kompaktišką stačiakampį kvartalą. Vienuolyno korpusas dalijo sklypą į du beveik stačiakampius kiemus, kurių viename, prie Vilniaus g., buvo pagrindinis įėjimas į vienuolyno namą. Toks situacijos planas ir ansamblio pastatų išsidėstymas erdviuose kiemuose yra vienintelis Lietuvoje.

Per 1812 m. Napoleono karus sudegė baldai, vargonai, altorių medinės dalys. 1818 m. interjeras atstatytas, įrengti nauji vargonai, mūrinė sakykla. 1845 m. rusų imperatoriaus Nikolajaus I įsakymu vienuolynas ir bažnyčia uždaryti. Vienuolynas atiduotas rusų gimnazijos mokytojų butams, o bažnyčia 1863–1866 m. rekonstruota į rusų gimnazijos mokinių stačiatikių Keturių Maskvos metropolitų cerkvę.

1919 m. dominikonų ansamblis grąžintas Kauno kurijai. 1920–1921 m. bažnyčia iš dalies rekonstruota: nugriautas medinis kupolas, interjere panaikintas ikonostasas, įrengti altoriai. Fasadai liko nepakeisti. Bažnyčia atšventinta suteikiant jai Švč. Sakramento titulą. 1922 m. tapo VDU studentų bažnyčia. 

Vienuolyno namas po Antrojo pasaulinio karo buvo vyskupijos kurija ir butai. Šiame pastate 1919–1924 m. gyveno kalbininkas Jonas Jablonskis, 1920–1922 m. gyveno rašytojas Vincas Krėvė-Mickevičius.

1965 m. pagal architekto Vytauto Parčiausko projektą bažnyčia pritaikyta kino teatrui „Santaka“ (veikė iki 1990 m.).Kauno architektūra / Klemensas Čerbulėnas. Dievo Kūno bažnyčia ir Domininkonų vienuolynas Vilniaus g. 31/1. – V.: Mokslas, 1991. – ISBN 5-420-00641-3 – 333–335 psl. 


Atkūrus Nepriklausomybę, bažnyčia atiteko arkivyskupijos kurijai. Laikinai čia buvo „Caritas“ sandėliai, vėliau jėzuitai buvusio kino teatro kavinės patalpoje įsteigė koplyčią akademiniam jaunimui. Nuo 2005 m. Švč. Sakramento (studentų) koplyčioje vyksta nuolatinė (visą parą trunkanti) Švč. Sakramento adoracija.

Arkivyskupo Liongino Virbalo 2016 m. vasario 1 d. dekretu įsteigtas rektoratas, pradėti bažnyčios atkūrimo projektai. 2016 m. lapkričio 25 d. arkivyskupas L. Virbalas pašventino Švč. Sakramento bažnyčios patalpose klebono kunigo Jono Stankevičiaus rūpesčiu naujai įrengtą nuolatinės adoracijos koplyčią.

2019 m. gegužės 17 d. bažnyčios antrame aukšte, vietoje sovietmečiu čia veikusio kino teatro salės, atsivėrė Sakramento renginių erdvė: specialiai atidarymui parengta šiuolaikinio meno paroda, visoje bažnyčioje sušvito šviesos meno instaliacijos.Kaune iškilmingai atidaryta nauja Sakramento renginių erdvė Bažnyčioje buvo išgriauta sovietmečiu užmūryta durų į Vilniaus gatvę anga, atvertos laikinos stiklo durys, taip pat baigtos kloti grindys antrojo aukšto salėje. 

 Architektūra 

Bažnyčios fasadą puošia apskrita Jėzaus mozaika (dailininkai Juozas Mikėnas ir Boleslovas Adomas Motuza Matuzevičius, 1933 m.). Bažnyčia vienanavė, kryžiaus formos. Cerkvės laikotarpiu šventovė turėjo tris bokštelius, kurie tarpukariu nugriauti. Bažnyčią ir vienuolyną juosia 2,5 m aukščio tvora. 1996 m. gruodžio 23 d. Dominikonų vienuolyno ir bažnyčios ansamblis įrašytas į Kultūros paveldo objektų registrą.

 Galerija 

 Literatūra 
 Jonas Puzinas. Iš Kauno bažnyčių istorijos // Savivaldybė, 1928 m., Nr. 12. – 16-17 psl. 

 Šaltiniai 

 Nuorodos 


 Arkivyskupijos informacija

Kategorija:Kauno bažnyčios
Kategorija:Kauno senamiestis
Kategorija:Lietuvos dominikonų vienuolynai
Kategorija:Lietuvos kultūros vertybės: bažnyčios